CELEX: 32013R0119
Language: ro
Date: 2013-02-11 00:00:00
Title: Regulamentul (UE) nr. 119/2013 al Comisiei din 11 februarie 2013 de modificare a Regulamentului (CE) nr. 2214/96 al Comisiei privind indicii armonizați ai prețurilor de consum (IAPC): transmiterea și difuzarea subindicilor IAPC, în ceea ce privește constituirea indicilor armonizați ai prețurilor de consum la o valoare constantă a cotelor de impozitare  Text cu relevanță pentru SEE

12.2.2013   
            
            
               RO
            
            
               Jurnalul Oficial al Uniunii Europene
            
            
               L 41/1
            
         
      REGULAMENTUL (UE) NR. 119/2013 AL COMISIEI
   
   din 11 februarie 2013
   de modificare a Regulamentului (CE) nr. 2214/96 al Comisiei privind indicii armonizați ai prețurilor de consum (IAPC): transmiterea și difuzarea subindicilor IAPC, în ceea ce privește constituirea indicilor armonizați ai prețurilor de consum la o valoare constantă a cotelor de impozitare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 al treilea paragraf și articolul 5 alineatul (3),
   având în vedere avizul Băncii Centrale Europene (2),
   întrucât:
   
               (1)
            
            
               În temeiul articolului 5 alineatul (1) litera (b) din Regulamentul (CE) nr. 2494/95, statele membre au obligația de a prezenta indicii armonizați ai prețurilor de consum (IAPC).
            
         
               (2)
            
            
               Regulamentul (CE) nr. 2214/96 (3) stabilește subindicii IAPC, care trebuie prezentați de către statele membre și transmiși și difuzați de către Comisie (Eurostat).
            
         
               (3)
            
            
               Pentru analiza inflației, precum și pentru evaluarea convergenței în statele membre, este necesar să se culeagă informații privind impactul modificărilor fiscale asupra inflației. În acest scop, IAPC ar trebui să fie calculați în plus pe baza prețurilor constante a ratei de impozitare în locul prețurilor respectate sub forma indicilor armonizați ai prețurilor de consum la o valoare constantă a ratelor de impozitare.
            
         
               (4)
            
            
               Pentru a obține rezultate fiabile și comparabile din partea tuturor statelor membre, ar trebui să fie stabilit și menținut un cadru metodologic comun pentru compilarea IAPC-CT.
            
         
               (5)
            
            
               Principiul rentabilității a fost luat în considerare, în conformitate cu articolul 13 din Regulamentul (CE) nr. 2494/95.
            
         
               (6)
            
            
               Măsurile prevăzute în prezentul regulament sunt conforme cu avizul Comitetului Sistemului Statistic European,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 2214/96 se modifică după cum urmează:
   
               (1)
            
            
               La articolul 2 se adaugă următorul paragraf:
               „Prin «indici armonizați ai prețurilor de consum la o valoare constantă a ratelor de impozitare» se înțelege indici care măsoară modificări în prețurile de consum fără impactul modificării cotelor de impozite pe produse pe parcursul aceleiași perioade de timp.”
            
         
               (2)
            
            
               Articolul 3 se înlocuiește cu următorul text:
               „Articolul 3
               Producerea și furnizarea subindicilor
               1.   Statele membre elaborează și transmit Comisiei (Eurostat) în fiecare lună toți subindicii (anexa I) care au o pondere ce reprezintă mai mult decât a mia parte din cheltuielile totale incluse în IAPC. Împreună cu indicele pentru luna ianuarie a fiecărui an, statele membre transmit, de asemenea, Comisiei (Eurostat) informațiile referitoare la ponderi.
               2.   În plus, statele membre trebuie să prezinte și să furnizeze Comisiei (Eurostat) în fiecare lună aceeași subindici calculați la o valoare constantă a ratelor de impozitare (IACP-CT). Comisia (Eurostat), în strânsă cooperare cu statele membre, stabilește orientări care oferă un cadru metodologic pentru calcularea indicelui IACP-CT și a subindicilor. Atunci când există o justificare temeinică, Comisia (Eurostat) trebuie să actualizeze metodologia de referință, în conformitate cu dispozițiile procedurale aprobate de Comitetul Sistemului Statistic European.
               3.   Indicii se furnizează după standardele și procedurile pentru furnizarea de date și metadate, astfel cum sunt stabilite de către Comisie (Eurostat).”
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Acesta produce efecte începând cu indicele pentru luna ianuarie 2013.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 februarie 2013.
      
         
            Pentru Comisie
         
         
            Președintele
         
         José Manuel BARROSO
         
      
   
   
      (1)  JO L 257, 27.10.1995, p. 1.
   
      (2)  Aviz nepublicat încă în Jurnalul Oficial.
   
      (3)  JO L 296, 21.11.1996, p. 8.